Document ID: 32013D0093

PADOMES LĒMUMS
(2011. gada 14. aprīlis)
par to, lai Eiropas Savienības vārdā parakstītu Reģionālu konvenciju par Eiropas un Vidusjūras reģiona preferenciāliem izcelsmes noteikumiem
(2013/93/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 5. punktu,
ņemot vērā Eiropas Komisijas priekšlikumu,
tā kā:
(1)
Reģionālas konvencijas par preferenciāliem izcelsmes noteikumiem, turpmāk “konvencija”, nolūks ir aizstāt protokolus par izcelsmes noteikumiem, kas pašlaik ir spēkā starp Eiropas un Vidusjūras reģiona valstīm.
(2)
Ar konvenciju Eiropas un Vidusjūras reģiona izcelsmes kumulācijas sistēmā tika iekļautas arī valstis, kas piedalās stabilizācijas un asociācijas procesā.
(3)
Padome 2009. gada 26. novembrī pilnvaroja Komisiju sākt sarunas par konvenciju ar EBTA valstīm, Barselonas procesa dalībvalstīm, stabilizācijas un asociācijas procesa dalībvalstīm un Fēru salām.
(4)
Konvencijas tekstu apstiprināja Eiropas un Vidusjūras reģiona valstu tirdzniecības ministri 2009. gada 9. decembrī Briselē notikušajā konferencē.
(5)
Konvencija būtu jāparaksta un pievienotā deklarācija jāapstiprina,
IR PIEŅĒMUSI ŠO LĒMUMU.
1. pants
Ar šo Eiropas Savienības vārdā tiek apstiprināta Reģionālā konvencija par Eiropas un Vidusjūras reģiona preferenciāliem izcelsmes noteikumiem, ņemot vērā minētās konvencijas noslēgšanu (1).
2. pants
Eiropas Savienības vārdā ar šo apstiprina deklarāciju, kas izklāstīta šā lēmuma pielikumā.
3. pants
Ar šo Padomes priekšsēdētājs tiek pilnvarots norādīt personu vai personas, kas tiesīgas Eiropas Savienības vārdā parakstīt konvenciju, ņemot vērā tās noslēgšanu, un sniegt deklarāciju, kas izklāstīta šā lēmuma pielikumā.
4. pants
Šis lēmums stājas spēkā tā pieņemšanas dienā.
Luksemburgā, 2011. gada 14. aprīlī

Labels: 3
18
15
5